HU Az Európai Unió Hivatalos Lapja C 96/38

Kérelem közzététele a mezőgazdasági termékek és az élelmiszerek minőségrendszereiről szóló 1151/2012/EU európai parlamenti és tanácsi rendelet 50. cikke (2) bekezdésének a) pontja alapján

(2018/C 96/13)

Ez a közzététel az 1151/2012/EU európai parlamenti és tanácsi rendelet (1) 51. cikke alapján jogot keletkeztet a kérelem elleni felszólalásra.

EGYSÉGES DOKUMENTUM

„BAYRISCH BLOCKMALZ” / „BAYRISCHER BLOCKMALZ” / „ECHT BAYRISCH BLOCKMALZ” / „AECHT BAYRISCHER BLOCKMALZ”

EU-szám: DE-PGI-0005-01354 – 2015.7.22.

OEM ( ) OFJ ( X )

1. Elnevezés(ek)

„Bayrisch Blockmalz”/„Bayrischer Blockmalz”/„Echt Bayrisch Blockmalz”/„Aecht Bayrischer Blockmalz”

2. Tagállam vagy harmadik ország

Németország

3. A mezőgazdasági termék vagy élelmiszer leírása

3.1. A termék típusa

2.3. osztály: Kenyér, péksütemények, cukrászsütemények és egyéb pékáru

3.2. Az 1. pontban szereplő elnevezéssel jelölt termék leírása

(A továbbiakban a „Bayrisch Blockmalz” kifejezés a kérelem tárgyát képező összes többi termékelnevezésre való hivatkozásként értendő)

A „Bayrisch Blockmalz” olyan keménycukorka, illetve -karamell, amelynek különleges ízét malátakivonat adja. A sötétbarna cukorkák tömege 3–9 g, alakjuk a gyártási eljárástól függően lehet egyenetlen, többé-kevésbé téglatest vagy kocka formájú, illetve lekerekített. A „Bayrisch Blockmalz” cukor- és szirupfajtákat tartalmazó masszája különféle cukorfajtákból előállított cukorkaramellből és legalább 5 % maláta-, illetve legalább 4 % száraz malátakivonatból áll.

3.3. Takarmány (kizárólag állati eredetű termékek esetében) és nyersanyagok (kizárólag feldolgozott termékek esetében)

Összetevők: cukor, karamellizált cukorszirup, malátakivonat és/vagy száraz malátakivonat.

3.4. Az előállítás azon műveletei, amelyeket a meghatározott földrajzi területen kell elvégezni

A főzéstől (amely az összetevők összekeverésétől a félkész termék előállításáig terjedő szakasz) a nagyobb tömbökből álló félkész termék – mechanikai úton az elnevezést viselő termékké, vagyis a fogyasztásra kész keménycukorkává történő – feldarabolásáig az összes előállítási műveletet a meghatározott földrajzi területen végzik.

3.5. A bejegyzett elnevezést viselő termék szeletelésére, aprítására, csomagolására stb. vonatkozó egyedi szabályok

—

3.6. A bejegyzett elnevezést viselő termék címkézésére vonatkozó egyedi szabályok

—

4. A földrajzi terület tömör meghatározása

Bajorország német szövetségi tartomány.

5. Kapcsolat a földrajzi területtel

A földrajzi terület sajátosságai:

Egy gyógyszerész 1899-ben Nürnbergben gyógyszer- és illatszer-kereskedést alapított, amely néhány éven belül nagykereskedéssé nőtte ki magát. A terméket ez a gyógyszerész fejlesztette ki (később egészségügyi tanácsossá nevezték ki). Egy sor, az 1939-től 1952-ig terjedő időszakból származó régi termékcímke, valamint 1932-ig visszamenő árlisták és -ajánlatok igazolják, hogy ez a termék Bajorországban nagy múltra és hagyományokra tekinthet vissza. A legjelentősebb malátacukorka-gyártók a mai napig Bajorországban tevékenykednek. A bajor gyártók a „Bayrisch Blockmalz” előállításával kapcsolatban gazdag hagyományok és nagy szakértelem továbbvivői.

A termék sajátosságai:

A termék hírnevét igazolja, hogy természetes összetevőinek és lágy ízének köszönhetően a „Deutscher Zentralverein homöopathischer Ärzte e.V.” (német homeopata orvosi egyesület) minőségi védjegyével tüntették ki, amelyet ma már egyébként nem használnak a termékkel kapcsolatos reklámcélokra. A „Bayrisch Blockmalz” nem elhanyagolható hányadát a mai napig gyógyszertárakban és drogériákban árusítják. A keménycukorka az összetevőinek köszönhető édes malátaíze miatt nagyon népszerű. A „Bayrisch Blockmalz” nagy ismertségnek örvend és nagy becsben áll a fogyasztók körében.

Okozati kapcsolat

A termék jó híre annak eredetével is összefügg. A termék 1899 óta tartó folyamatos előállítása az idők folyamán olyan hagyományt teremtett Bajorországban, amelynek köszönhetően a termék hírneve annak eredetével szorosan összefonódott. Az eredettel összefüggő különleges termékhírnév abban is megmutatkozik, hogy a termék legnagyobb gyártója a végső fogyasztóknak szánt csomagoláson a bajor zászlót idéző fehér-kék rombuszokkal és egy stilizált hegyvonulattal teszi egyértelművé a termék bajor eredetét annak érdekében, hogy a „Bayrisch Blockmalz” területtel összefüggő hírnevét termékére is kiterjessze. A termék eredetével összefüggő hírneve továbbá abban is megnyilvánul, hogy az elnevezés a tipikus bajor élelmiszerek internetes adatbankjában (www.food-from-bavaria.de) a jellegzetes bajor földrajzi terméknevek között szerepel. A turisztikai célú www.munich-greeter.de weboldalon pedig az olvasható, hogy a „Bayrisch Blockmalz” hamisítatlan bajor különlegesség, amelyet minden müncheni gyerek ismer – jellemzően a nagymamák és dédnagymamák lepik meg ezzel unokáikat, illetve dédunokáikat.

A bajor kereskedelmi és iparkamara (Bayerischer Industrie- und Handelskammertag e.V.) által 2009-ben végzett közvélemény-kutatás is megerősíti, hogy a termék Bajorországhoz kapcsolódik. A felmérésben részt vevő vállalkozások többsége igennel felelt az oltalom alatt álló elnevezéssel illetett termék és az előállítási terület közötti különleges kapcsolatra vonatkozó kérdésre.

Azt, hogy mennyire magukénak érzik ezt a terméket a bajorok, az is mutatja, hogy München tartományi főváros 2013-ban engedélyezte, hogy a müncheni Oktoberfesten a „Hackerbräu-Festhalle” sörsátorban miniszótárakkal egy kiszerelésben „Bayrisch Blockmalz” keménycukorkát árusítsanak. Az, hogy mind a tartományi főváros, mind a sátor tulajdonosai hozzájárultak ehhez, jól illusztrálja, hogy ez a termék olyannyira szerves részét képezi a bajor hagyományoknak, mint maga az Oktoberfest.

A termék presztízsét az is alátámasztja, hogy a „Bayrisch Blockmalz” csomagolásai különféle múzeumi kiállításokon is szerepelnek. A Domäne Dahlem szabadtéri agrármúzeumot működtető alapítvány állományjegyzékében szerepel egy „Echt Holberger’s Bayrischer Blockmalz-Zucker” cukorkásdoboz, amelyet a jegyzékben megadott adatok szerint az ötvenes években gyártottak. A doboz a terméket egy tipikus bajor hóborította falu sziluettjével együtt ábrázolja.

További példa arra, hogy a termék hírneve összefügg annak regionális eredetével, hogy a 2008-ban megjelent, B1+ szintű „em – neu” című német nyelvkönyvben a „Bayrisch Blockmalz” cukorkát az egyik neves német regionális különlegességként említik. A termék presztízsének bajorországi kapcsolódását továbbá egy berlini filmügynökség által gondozott projekt is alátámasztja, amelyben különféle „egzotikus” ételeket kóstoló gyerekeket vettek filmre. Az egyik ilyen kisfilmben a berlini gyerekeknek bajorországi ételeket kell megkóstolniuk. A filmügynökség tudatosan olyan ételeket választott, amelyek a bajor és az össznémet lakosság szemszögéből a legjobban képviselik Bajorország kulináris identitását. A bemutatott fogások sora a bajor körözöttel („Obazda”) kezdődik, és az ételek sorát a „Bayrisch Blockmalz” cukorka zárja desszertként. Ez is a „Bayrisch Blockmalz” hírnevét bizonyítja, hiszen csak a termék presztízse és ismertsége alapján van értelme a terméket tipikus bajor különlegességként felvenni a filmbe. Ugyanakkor az is megerősítést nyer, hogy a termék hírneve az eredetén nyugszik, mert a „Bayrisch Blockmalz” cukorkát csak a termék jó híre és eredete közötti összefüggés tudatában lehetett a bajor kulináris identitás példájaként felhozni.

Hivatkozás a termékleírás közzétételére

(e rendelet 6. cikke (1) bekezdésének második albekezdése)

https://register.dpma.de/DPMAregister/blattdownload/marken/2018/6/Teil-7/20180209

(1) HL L 343., 2012.12.14., 1. o.